

**НАРОДНА СКУПШТИНА РЕПУБЛИКЕ СРПСКЕ**

**NARODNA SKUPŠTINA REPUBLIKE SRPSKE**

..............................................................................................................................................................................................

**ЗАКОНОДАВНО-ПРАВНО ОДЈЕЉЕЊЕ**

**ОДСЈЕК ЗА РАД СА ПОСЛАНИЦИМА**

**Број: 02/4.02-206/18**

**Датум: 5. фебруар 2018. године**

**ЗАШТИТА ПОВЈЕРЉИВОСТИ НОВИНАРСКИХ ИЗВОРА У БОСНИ И ХЕРЦЕГОВИНИ, РЕГИОНУ И НЕКИМ ЗЕМЉАМА ЕУ**

**ИСТРАЖИВАЊЕ ПРИПРЕМИЛА:**

**Драгана Гогић**

**Истраживање не одражава званичан став Народне скупштине Републике Српске**

# САДРЖАЈ

[УВОД 3](#_Toc500424166)

[ЗАШТИТА ПОВЈЕРЉИВОСТИ НОВИНАРСКИХ ИЗВОРА 4](#_Toc500424167)

[БОСНА И ХЕРЦЕГОВИНА 5](#_Toc500424168)

[РЕПУБЛИКА СРБИЈА 6](#_Toc500424173)

[РЕПУБЛИКА ХРВАТСКА 6](#_Toc500424175)

[РЕПУБЛИКА СЛОВЕНИЈА 7](#_Toc500424178)

[ЗАКЉУЧАК 7](#_Toc500424179)

[ИЗВОРИ ПОДАТАКА 8](#_Toc500424180)

# УВОД

Заштита извора прописана је и међународним правом и домаћим законом. Заштита извора је основа истраживачког новинарства и слободне размјене информација у отвореним, демократским друштвима.

Међународна организација Уједињених нација за образовање, науку и културу UNESCO – *United Nations Educational, Scientific and Cultural Organization* је објавила 27. априла 2017. године упоредну студију о промјенама које утичу на законски оквир који подржава заштиту новинарских извора у дигиталном добу[[1]](#footnote-1).

Постојеће законодавство није прецизно у вези са новинарским правима и њиховој слободи у области слободног приступа изворима информација.

# ЗАШТИТА ПОВЈЕРЉИВОСТИ НОВИНАРСКИХ ИЗВОРА

Новинар је особа која се професионално бави прикупљањем вијести у свим облицима у којима вијест може бити доступна (ријеч, слика, говор), односно, особа која се бави журналистиком. У свијету интернета, у којем живимо, новинар може бити и особа која води јавни дневник (енг. *blog*).

Заштита извора информације је право новинара да не открива од кога је добио информацију, а истовремено и ограничење за власт да не може приморати новинара да открије извор информације. Право је садржано у члану 10 Европске конвенције о људским правима, у дијелу *Слобода изражавања*. И законодавства држава доносе своје законске оквире у овом смислу. Заштита извора је основа истраживачког новинарства.

Истраживачко новинарство одликује настојање новинара да што је могуће детаљније и свеобухватније представи личности, догађаје или теме у вези са одређеном вијешћу. Такав начин рада подразумијева проучавање докумената, новинских чланака, фељтона, телевизијских репортажа, књига, интервјуисање особа, снимање фотографија, аудио-записа и других начина прикупљања и чувања података. На овакав начин прикупљени подаци користе се у формулисању и објављивању вијести. Медији, средства информисања јавности, често се називају „седмом силом“ и у том смислу истраживачко новинарство се сматра највишим обликом новинарства, јер захтијева више труда, вјештине и спремности на ризике. Посебна улога истраживачког новинарства је видљива у новинарском реаговању на одређене проблеме у друштву, а држава, односно њене институције, нису вољне или нису у могућности учинити исто. Неријетко, управо новинарске приче покрену и отворе рјешавање неких питања, проблема, појава у друштву.

Ипак, постоји и могућност откривања извора, и то у случају испуњавања сљедећа три услова: уколико се ради о тешком кривичном дјелу, уколико се информација не може добити ни на који други начин, те уколико постоји изузетан друштвени интерес откривања извора.

Новинарски кодекс налаже да новинар мора да штити информацију да би сачувао саговорника од могуће санкције или евентуалног угрожавања због објављивања информације. У зависности од медија у којем новинар обавља свој посао постоје и различити начини на који се јавности (не)саопштавају извори информације. Тако се може чути: „како наводи неименовани извор“, „како незванично сазнајемо“, „како наводи извор који жели остати анониман“.

Неријетко смо свједоци различитих облика притисака на новинаре у оквиру обављања њиховог посла. Савремени начин комуникације подразумијева и приступ информацији у свако доба, било гдје. Управо то свако доба и било гдје довело је до потребе увођења реда у оно што називамо информисање јавности.

Ако је вијест заснована на одговорима на питања ко, када, гдје и зашто, може ли се по тој аналогији обављати и новинарски посао? Може, уз поштовање закона.

# 

# БОСНА И ХЕРЦЕГОВИНА

Повјерљивост новинарских извора у Босни и Херцеговини (у даљем тексту: БиХ) штити се законима о заштити од клевете на ентитетским нивоима. Према тим законима[[2]](#footnote-2) новинар који је добио информацију из повјерљивих извора има право да не открије идентитет извора[[3]](#footnote-3), односно није дужан саопштити извор информација[[4]](#footnote-4).

У важећим прописима у БиХ, за разлику од земаља у региону, не постоји дефиниција новинара, па се логичким намеће питање ко је овлашћен позивати се на право заштите повјерљивости извора. Чак и касније донесени законски оквири који третирају питања медија и слободног приступа информацијама нису дали битније одређење појма новинар. Можда и због тог, што постоји Препорука Савјета Европе[[5]](#footnote-5). У анексу Препоруке пише да је новинар свако физичко или правно лице које се редовно или професионално бави прикупљањем и преношењем информација за јавност путем било којег средства масовних комуникација.

Заштита извора информација новинарима омогућава слободан рад, посебно у истраживачком новинарству. Такође, повећава повјерење између новинара и особа које су извори информација. Ова врста заштите омогућава и медијима да уочавају и упозоравају на различите појаве и неправилности у друштву.

Новинари су често осјетљиви на застрашивање и пријетње због нестабилне политичке и економске стварности БиХ. Слобода изражавања је још увијек ограничена усљед неадекватне примјене закона који се односе на медијске слободе[[6]](#footnote-6). Такође, новинари и уредници не примјењују професионалне стандарде досљедно, а у порасту је и самоцензура. Не постоји досљедност у поштовању етичких стандарда, често се користе непоуздани извори и тврдње, а у порасту је и тенденција преузимања објава са друштвених мрежа као извора информација.[[7]](#footnote-7)

Вијеће за штампу Босне и Херцеговине[[8]](#footnote-8) је регулационо тијело за штампане и он-лајн медије које посредује као медијатор између незадовољних читалаца и штампаних и он-лајн медија, надгледа примјену Кодекса за штампу и он-лајн медије БиХ, унапређује професионалне стандарде у штампи и он-лајн медијима у БиХ, штити јавност од непрофесионалног и манипулаторског новинарског извјештавања, штити медије од политичких, економских и свих других притисака који угрожавају слободу информисања и слободу медија.

# РЕПУБЛИКА СРБИЈА

# Закон о јавном информисању и медијима[[9]](#footnote-9) прописује да су уредник и новинар дужни да провјере поријекло, истинитост и потпуност информације приликом њеног објављивања. Новинар није дужан да открије извор информације[[10]](#footnote-10), осим података који се односе на кривично дјело. Законом је прописано и да новинар има право одбити извршити налог уредника уколико би се поступањем по том налогу кршио пропис, правила струке и етика новинарске професије, те да се прилог новинара чији је смисао измијењен у уређивачком поступку не смије објавити под именом новинара без његовог пристанка.[[11]](#footnote-11)

# РЕПУБЛИКА ХРВАТСКА

Законом о медијима Републике Хрватске[[12]](#footnote-12) дефинисано је да је новинар физичка особа која се бави прикупљањем, обрадом, обликовањем или разврставањем информација за објаву путем медија, те је запослена код издавача на основу уговора о раду или обавља новинарску дјелатност као самостално занимање, у складу са Законом[[13]](#footnote-13).

У Републици Хрватској је повјерљивост новинарских извора информација заштићена одредбама Закона о медијима и Законом о кривичном поступку[[14]](#footnote-14).

Тако је у члану 30 Закона о медијима наведено да новинар није дужан дати податке о извору објављене информације или информације коју намјерава објавити.

Закон о кривичном поступку у члану 285 прописује да су обавезе свједочења ослобођени новинари и уредници у средствима јавног информисања о изворима података које су сазнали током обављања свог занимања, осим у поступку због кривичних дијела против угледа и части почињених путем средстава јавног информисања и у случају прописаном посебним законом.

# РЕПУБЛИКА СЛОВЕНИЈА

Закон о медијима[[15]](#footnote-15) прописује да је новинар „особа која се бави прикупљањем, обрадом, обликовањем или сортирањем информација за објаву путем медија и запослена је код издавача, или особа која самостално обавља новинарску дјелатност као професију (самостални новинар)“[[16]](#footnote-16). Статус самосталног новинара се стиче уписом у регистар самосталних новинара при надлежном министарству, уз претходно мишљење регистроване професионалне организације новинара. О упису одлучује надлежни министар[[17]](#footnote-17). Заштита новинарских извора произилази из Закона о медијима који прописује да „уредник, новинар или аутор прилога/текста нису дужни открити извор информација, осим у случајевима које прописује кривично законодавство“[[18]](#footnote-18).

# ЗАКЉУЧАК

Међународни дан слободе медија је трећи мај. Сваке године овај датум пружа могућност новинарима да прозборе о свом положају и начину на који друштвена заједница реагује на њихов рад. Неријетко су то говори који указају на угроженост достојанства и угледа професије новинара и одсуство професионалне солидарности у остваривању законом загарантованих права новинарима.

Ипак, све су чешћи случајеви новинарске аутоцензуре проузроковане економским, неријетко и политичким притисцима, низак или изостанак раста новчане накнаде за рад новинара, довођења медијских садржаја до граница тривијалности, али и неадекватне заштите ауторских права.

Нејасна законска дефинисаност новинара и новинарског посла, права и одговорности, такође је један од разлога несређеног стања у овој области. Уколико би се легислатива у овом смислу јасније дефинисала, можда би се могао постићи виши степен узајамности и одговорности. На тај начин би се постигло и јасно сазнање шта је за јавност, а шта не, те би се пружила могућност одређеним државним органима да у оправданим ситуацијама одбију давати информације непровјереним и некредибилним новинарским захтјевима.

# ИЗВОРИ ПОДАТАКА

Закон о заштити од клевете Републике Српске („Службен гласник Републике Српке“, бр. 28/94 и 37/01)

Закон од заштите од клевете Федерације Босне и Херцеговине („Службене новине Федерације Босне и Херцеговине“, бр. 19/03 и 73/05)

Закон о заштити од клевете Брчко Дистрикта („Службени гласни Брчко Дистрикта“, број 14/03)

Закон о јавном информисању и медијима („Службени гласник Републике Србије“, бр. 83/2014, 58/2015 и 12/2016)

Закон о медијима Републике Хрватске (Народне новине, бр. 59/ 04, 84/ 11 и 81/13)

Закон о кривичном поступку Републике Хрватске (Народне новине, бр. 152/ 08, 76/ 09, 80/11, 121/11, 91/12, 143/12, 56/13 и 145/13)

Закон о медијима (званични пречишћени текст), Урадни лист РС, бр. 110/2006

Препорука број Р(2007) 7 Комитета министара Вијећа Европе државама чланицама о праву новинара да не открију изворе информација.

[*https://coe.ba*](https://coe.ba), приступљено 1. фебруара 2018. године

[*https://en.unesco.org*](https://en.unesco.org), приступљено 1. фебруара 2018. године

[*www.media.ba*](http://www.media.ba), Индекс медијске одрживости за БиХ, приступљено 1. фебруара 2018. године

[*https://www.nn.hr*](https://www.nn.hr), приступљено 1. фебруара 2018. године

[*https://www.uradni-list*](http://www.uradni-list), приступљено 1. фебруара 2018. године

*www.vzs.ba*, приступљено 1. фебруара 2018. године

1. <https://en.unesco.org> [↑](#footnote-ref-1)
2. Закон о заштити од клевете Републике Српске („Службен гласник Републике Српке“, бр. 28/94 и 37/01); Закон од заштите од клевете Федерације Босне и Херцеговине („Службене новине Федерације Босне и Херцеговине“, бр. 19/03 и 73/05) и Закон о заштити од клевете Брчко Дистрикта („Службени гласни Брчко Дистрикта“, број 14/03). [↑](#footnote-ref-2)
3. Члан 9. Закона од заштите од клевете Федерације Босне и Херцеговине. [↑](#footnote-ref-3)
4. Члан 10. Закона о заштити од клевете Републике Српске. [↑](#footnote-ref-4)
5. Препорука бр. Р(2007) 7 Комитета министара Вијећа Европе државама чланицама о праву новинара да не открију изворе информација; *http://www.coe.ba* [↑](#footnote-ref-5)
6. [*www.media.ba*](http://www.media.ba)*,* Индекс медијске одрживости за БиХ. [↑](#footnote-ref-6)
7. [*www.media.ba*](http://www.media.ba)*,* Индекс медијске одрживости за БиХ. [↑](#footnote-ref-7)
8. *www.vzs.ba* [↑](#footnote-ref-8)
9. Закон о јавном информисању и медијима („Службени гласник Републике Србије“, бр. 83/2014, 58/2015 и 12/2016). [↑](#footnote-ref-9)
10. Члан 52 Закона о јавном информисању и медијима. [↑](#footnote-ref-10)
11. Члан 50 и 51 Закона о јавном информисању и медијима. [↑](#footnote-ref-11)
12. Закон о медијима Републике Хрватске (Народне новине, бр. 59/ 04, 84/ 11 и 81/ 13); *https://www.nn.hr* [↑](#footnote-ref-12)
13. Члан 2 ст. 1. Закона о медијима Републике Хрватске. [↑](#footnote-ref-13)
14. Закон о кривичном поступку пречишћени текст (Народне новине, бр. 152/ 08, 76/ 09, 80/11, 121/11, 91/12, 143/12, 56/13, 145/13, 132/14 и 70/17); *https://www.nn.hr* [↑](#footnote-ref-14)
15. Закон о медијима (званични пречишћени текст), Урадни лист РС, број 110/2006; *http://www.uradni-list* [↑](#footnote-ref-15)
16. Члан 21 ст. 1. Закона о медијима Републике Словеније. [↑](#footnote-ref-16)
17. Члан 22 ст. 1. Закона о медијима Републике Словеније. [↑](#footnote-ref-17)
18. Члан 21 ст. 2. Закона о медијима Републике Словеније. [↑](#footnote-ref-18)